b'\n_START_ARTICLE_\nRudnik urana R\xc3\xb6ssing\n_START_PARAGRAPH_\nRudnik urana R\xc3\xb6ssing v Namibiji je najdlje v obratovanju in eden najve\xc4\x8djih rudnikov urana v odprtem kopu na svetu. Je v pu\xc5\xa1\xc4\x8davi Namib v bli\xc5\xbeini mesta Arandis, ki je 70 kilometrov oddaljen od obalnega mesta Swakopmund. Uran so odkrili leta 1928. Rudnik R\xc3\xb6ssing je za\xc4\x8del delovati leta 1976 in leta 2005 proizvedel 3711 ton uranovega oksida ter postal peti najve\xc4\x8dji proizvajalec urana z 8 odstotki svetovne proizvodnje. Namibija je \xc4\x8detrti najve\xc4\x8dji izvoznik urana na svetu. _NEWLINE_V obdobju apartheida je bil rudnik urana R\xc3\xb6ssing \xc5\xbeari\xc5\xa1\xc4\x8de mednarodne kritike in protestov proti apartheidu in jedrskim skupinam predvsem v Evropi.  Poro\xc4\x8dila o tem, da naj bi se preusmeril v Iran, katerega vlada ima v lasti 15-odstotni dele\xc5\xbe v rudniku prek svoje iranske zunanje investicijske dru\xc5\xbebe, je uprava rudnika zanikala in trdila, da je dele\xc5\xbe pasiven.\n_START_SECTION_\nOzadje\n_START_PARAGRAPH_\nUran je bil odkrit v pu\xc5\xa1\xc4\x8davi Namib leta 1928, vendar so se raziskovanja za\xc4\x8dela \xc5\xa1ele ob koncu 1950-ih. R\xc3\xb6ssing je najve\xc4\x8dji od treh rudnikov urana v Namibu, preostala sta Langer Heinrich, ki ga upravlja Paladin, in Husab (v gradnji) v kitajskem lastni\xc5\xa1tvu. Proizvodna zmogljivost odprtega kopa rudnika je 4500 ton.\n_START_SECTION_\nPridobivanje\n_START_PARAGRAPH_\nR\xc3\xb6ssing je v glavnem nizkostopenjska ruda (v povpre\xc4\x8dju manj kot 0,045\xc2\xa0%, svetovno povpre\xc4\x8dje je 0,15\xc2\xa0%). Proizvodnja 1000 ton uranovega oksida zahteva obdelavo treh milijonov ton rude. Leta 2005 so nakopali in odpeljali iz odprte jame v predelovalni obrat 19,5 milijona ton kamnine. Od tega je 12 milijonov ton vsebovalo uran, ki so zahtevale 226.276 ton kisline za predelavo v rumene poga\xc4\x8de, koncentrat urana v prahu, ki je osnova za gorivo jedrskih reaktorjev._NEWLINE_Srce rudnika je ve\xc4\x8d kot 300 metrov globoka odprta jama. Uran pridobivajo z vrtanjem in miniranjem, ruda se naklada z dozerji na ogromne tovornjake (Komatsu 730 E), vsak ima nosilnost 180 ton, ki prepeljejo kamnino v predelovalni obrat._NEWLINE_Obstaja bojazen, da sol in uran iz rudnika ogro\xc5\xbeata kmetijsko pridelavo na obmo\xc4\x8dju reke Swakop. R\xc3\xb6ssing v zvezi s tem sodeluje z namibijskimi kmeti.\n_START_SECTION_\nLastni\xc5\xa1tvo\n_START_PARAGRAPH_\n69\xc2\xa0% delnic v rudniku ima v lasti skupina Rio Tinto, 15\xc2\xa0% vlada Irana (kupljene leta 1976), 10\xc2\xa0% IDC iz Ju\xc5\xbene Afrike, 3\xc2\xa0% namibijska vlada (ima 51-odstotno glasovalno pravico) in 3\xc2\xa0% lokalni posamezni delni\xc4\x8darji.  \xc4\x8ceprav je delni lastnik Iran, kar je bil vzrok za polemike v letih 1970 in 1980, je namibijska vlada \xe2\x80\x93 na oblasti od leta 1990 \xe2\x80\x93 zanikala oskrbo Irana z namibijskim uranom, ki bi se lahko uporabljal za izdelavo jedrskega oro\xc5\xbeja.\n_START_SECTION_\nUpravljanje\n_START_PARAGRAPH_\nRio Tinto R\xc3\xb6ssing Uran je eden najve\xc4\x8djih delodajalcev v regiji Erongo v Namibiji. Leta 2005 je bilo v rudniku zaposlenih okoli 800 ljudi, od tega 96\xc2\xa0% Namibijcev. 160 jih je delalo v odprti jami, 186 v predelovalnih obratih, 267 je in\xc5\xbeenirjev in 200 administrativnega osebja. Skupno \xc5\xa1tevilo zaposlenih v letu 2012 se je pove\xc4\x8dalo na 1528 z dodatnimi 780 delovnimi mesti, predvidenimi s podizvajalci. Leta 2013 so morali odpustiti 276 zaposlenih. Ve\xc4\x8dina delavcev \xc5\xbeivi v rudarskem naselju Arandis ali v najbli\xc5\xbejem Swakopmundu. Nekateri kritiki so trdili, da je v rudniku rasno razlikovanje, da so temnopolti delavci zapostavljeni (zna\xc4\x8dilno za obdobje apartheida v podjetju), da so ostri disciplinski ukrepi, slabe stanovanjske razmere v Arandisu in nizke pla\xc4\x8de. Tudi z bistvenimi izbolj\xc5\xa1avami v 90-ih po namibijski neodvisnosti sindikati \xc5\xa1e vedno trdijo, da so temnopolti delavci v slab\xc5\xa1em polo\xc5\xbeaju. _NEWLINE_Za leti 2006 in 2007 je uprava rudnika napovedala nalo\xc5\xbebo v vi\xc5\xa1ini pribli\xc5\xbeno 112 milijonov ameri\xc5\xa1kih dolarjev predvsem v rudarsko opremo, kot so tovornjaki in dozerji, pa tudi za posodabljanje predelovalnih obratov. Glavni cilj je bil pove\xc4\x8dati proizvodnjo uranovega oksida, da bi dosegli na\xc4\x8drtovano zmogljivost rudnika, to je 4000 ton. \xc5\xa0iritveni na\xc4\x8drti naj bi podalj\xc5\xa1ali \xc5\xbeivljenjsko dobo rudnika vsaj do leta 2016. Dokazane in verjetne rezerve urana so 100.000 do 220.000 ton, kar ka\xc5\xbee na mo\xc5\xbenost za podalj\xc5\xa1anje \xc5\xbeivljenjske dobe rudnika za nekaj nadaljnjih desetletij.\n_START_SECTION_\nTurizem\n_START_PARAGRAPH_\nRudnik je mogo\xc4\x8de obiskati dvakrat v mesecu v organizaciji Swakopmundskega muzeja. Obisk vklju\xc4\x8duje prihod in odhod, podrobno razlago postopkov in na koncu \xc5\xa1e obisk velike odprte jame.'